**Հավելված**

**Հայատանի Հանրապետության**

**Շիրակի մարզի Անի համայնքի 2024 թվականի**

**դեկտեմբերի 25-ի ուղերձի**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԱՆԻ ՀԱՄԱՅՆՔԻ ՂԵԿԱՎԱՐԻ ԵՎ ՀԱՄԱՅՆՔԻ ԱՎԱԳԱՆՈՒ ՈՒՂԵՐՁԸ՝ ԱՄԱՆՈՐԻ ԵՎ ՍՈՒՐԲ ԾՆՆԴՅԱՆ ՏՈՆԵՐԻ ԿԱՊԱԿՑՈՒԹՅԱՄԲ**

Սիրելի՛ հայրենակիցներ, սիրելի՛ անեցիներ,

Սիրով շնորհավորում ենք Ձեզ՝ Ամանորի և Սուրբ Ծննդյան տոների կապակցությամբ: Տոնացույցի մեջ Ամանորն այն եզակի տոնն է, երբ շատերն անկեղծորեն հավատում են հրաշքի և վստահ են, որ այն կարող է իրականանալ:

Նոր տարվա նախաշեմը ոչ միայն անցած տարին ամփոփելու, այլ նաև հաջորդ տարում համայնքի զարգացման կարողություններն ու հնարավորությունները գնահատելու և սպասվող արդյունքները նախանշելու մասին է:

2024 թվականը լի էր դժվարություններով, խոչընդոտներով, միևնույն ժամանակ ձեռքբերումներով և հաղթանակներով: Մեր հավաքական ուժի, միասնության և վճռականության շնորհիվ ապացուցեցինք, որ միասին կարող ենք լուծել համայնքում ծառացած խնդիրները: Կարճ ժամանակահատվածում իրականացվեց լուսավորության ցանցի ընդլայնում, խաղահրապարակների և զբոսայգիների վերանորոգում, կոմունալ ենթակառուցվածքների արդիականացման և համայնքի տեխնիկական պարկի համալրման աշխատանքներ:

2024 թվականի ընթացքում իրականացվել են ասֆալտապատման աշխատանքներ Մարալիկ քաղաքի Հաղթանակի, Արկադի Տեր-Թադևոսյան փողոցներում և Ազատության հրապարակում: Հիմնանորգման աշխատանքները կատարվել են ՀՀ Կառավարության կողմից տրամադրված հրատապ ծրագրով, որի ընդհանուր արժեքը կազմում է 279 մլն 800 հազար ՀՀ դրամ: Սալիկապատվել են նշված փողոցների և Ազատության հրապարակի հարակից մայթերը:

Հրատապ լուծում պահանջող պետական ծրագրի շրջանակներում վերանորոգվել է Լուսաղբյուր բնակավայրի խմելու ջրի ջրամատակարարման նեքին ցանցը։ Սարակապ բնակավայրին ջրամատակարարում ապահովելու համար անցկացվել է նոր ջրատար, որոնց ընդհանուր արժեքը կազմել է 52 մլն 716 հազար ՀՀ դրամ։

Ավարտական փուլում են Սառնաղբյուր բնակավայր տանող ճանապարհի 1300 գծ. մետր հատվածի, Սարակապ բնակավայր տանող ճանապարհի 1500 գծ. մետր հատվածի և Հայկաձոր բնակավայր տանող ճանապարհի 1500 գծ. մետր հատվածի ասֆալտապատման աշխատանքները, որի արժեքը կազմում է 402 մլն․ 200 հազար ՀՀ դրամ։ Նշված սուբվենցիոն ծրագրերի ընդհանուր արժեքը կազմում է 571 մլն․ 330 հազ ՀՀ դրամ։

Քաղաքի բնակֆոնդի պահպանմանն ուղղված ամենամյա ծրագրերի համատեքստում Մարալիկի 2-րդ թաղամասում ավարտական փուլում է 1-ին, 2-րդ, 4-րդ և 6-րդ բազմաբնակարան բնակելի շենքերի տանիքների վերանորոգման շինարարական աշխատանքները։ Աշխատանքներն իրականացվում են համայնքների տնտեսական և սոցիալական ենթակառուցվածքների զարգացմանն ուղղված սուբվենցիոն ծրագրերի շրջանակներում, որի նախահաշվային արժեքը կազմում է 64 մլն ՀՀ դրամ։

Սուբվենցիոն ծրագրով իրականացվում է «Անի համայնքի Մարալիկ քաղաքի կոյուղագծերի կառուցման աշխատանքներ» ծրագիրը։ Իրականացվում են Մարալիկ քաղաքի Շիրակացի, Կոլտնտեսականների փողոցների, Շիրակացի 1-ին, 2-րդ, Կոլտնտեսականների 3,4,5,6,7-րդ նրբանցքների կոյուղագծերի կառուցման աշխատանքները, որի ընդհանուր երկարությունը կազմում 4300 գծամետր, նախահաշվային արժեքը 104 մլն դրամ։

Սուբվենցիոն ծրագրի շրջանակներում համայնքի տրանսպորտային պարկը կհամալրվի աղբատար նոր մեքենայով, որի արժեքը կազմում է 32 մլն․ 611 հազար ՀՀ դրամ։

Էապես բարելավվել է համայնքում սանմաքրման աշխատանքները, մեկնարկել է նորաոճ աղբամանների տեղադրման աշխատանքները:

Շնորհիվ Ձեր վստահության, աջակցության և նվիրվածության մենք կարողացանք ևս մեկ քայլով մոտենալ մաքուր և բարեկարգ, առավել ապահով ու հարմարավետ համայնք ունենալու մեր որդեգրած տեսլականին։ Համոզված ենք, որ նույն անաչառությամբ և նվիրումով շարունակելու ենք աշխատել 2025 թվականին: Ուրախությամբ պետք է փաստենք, որ 2025 թվականին հրատապ  լուծում պահանջող ծրագրերի իրականացման շրջանակներում  ՀՀ կառավարության կողմից Անի համայնքին  կհատկացվեն զգալի դրամական միջոցներ, որոնք կնպատակակուղղվեն ճանապարհաշինական ոլորտի աշխատանքների իրականացմանը, իսկ համայնք-պետություն համաֆինանսավորմամբ սուբվենցիոն ծրագրերի իրականացման համար  նախատեսվել է շուրջ 1,5 մլրդ դրամի ներդրում, որի զգալի մասը կուղղվի համայնքում ենթակառուցվածքների զարգացմանը, մշակութային և սպորտային կյանքի ակտիվացմանը:

2025 թվականին պետական ծրագրի շրջանակներում Անի համայնքի Սառնաղբյուր, Շիրակավան և Ջրափի բնակավայրերում նախատեսված է կառուցել հանրակրթական նոր դպրոցներ։ 150 տեղ հզորության մանկապարտեզ է նախատեսված կառուցել Մարալիկ քաղաքում և 50 տեղ հզորության մանկապարտեզ՝ Քարաբերդ բնակավայրում։

Պետական ծրագրի շրջանակներում նախաձեռնվել է Մարալիկի ֆուտբոլի մարզադաշտի և Մարալիկի թիվ 1 դպրոցի մարզադահլիճի հինանորոգման գործընթացը։ Ընթացքի մեջ է նախագծա-նախահաշվային փաստաթղթերի մշակման աշխատանքները, իսկ Ձորակապի միջնակարգ դպրոցի համար նախատեսվում է կառուցել նոր մարզադահլիճ։

Համայնքների տնտեսական և սոցիալական ենթակառուցվածքների զարգացմանն ուղղված սուբվենցիոն ծրագրի շրջանակներում 2025 թվականին կվերանորոգվեն Անի համայնքի Անիավան բնակավայրի երեք և Մարալիկ քաղաքի մեկ բազմաբնակարան բնակելի շենքերի տանիքներ։ Սարակապ բնակավայրում կկառուցվի խմելու ջրի ներտնտեսային նոր համակարգի, Անիպեմզա և Անիավան բնակավայրերի համար Բագրավան բնակավայրից կանցկացվի խմելու ջրի նոր ջրատար և կարդիականացվեն

օրական կարգավորման ջրամբարները։

**Կասֆալտապատվեն՝**

* Ձիթհանքով բնակավայրի ներբնակավայրային 3-րդ փողոցի 716 գծ. մետր երկարության հատվածը.
* Մարալիկ քաղաքի ներբնակավայրային Երիտասարդական փողոցի 762 գծ. մետր երկարության հատվածը.
* Լանջիկ բնակավայր մտնող կենտրոնական 1-ին և 2-րդ փողոցների 1220 գծ. մետր երկարության հատվածը.
* Սառնաղբյուր բնակավայր տանող ճանապարհի 800 գծ. մետր հատվածը և ներբնակավայրային թիվ 9 փողոցի 900 գծ․ մետր հատվածը.
* Շիրակավան բնակավայր մտնող ճանապարհի 600 գծ. մետր երկարության հատվածը։

Ավարտական փուլում են նշված ծրագրերի նախագծա-նախահաշվային փաստաթղթերի կազման և գնման գործընթացի կազմակերպման աշխատանքները։  
Համայնքապետարանը նախաձեռնել է պետական ծրագրի շրջանակներում ՀՀ Շիրակի մարզի <<Ղազանչի>> կոչվող ջրաղբյուրից Գյումրի քաղաքը սնուցող մայր ջրատարից Անի համայնքի սահմանամերձ գոտու 10 բնակավայրերի համար /Շիրակավան-Անիպեմզա/ ինքնահոս եղանակով խմելու ջրի նոր ջրատարի կառուցման գործընթաց։

Համայնքապետարանը նախաձեռնել է նաև բնազմաբնակարան բնակելի շենքերի բակերի բարկարգման, լուսավորության համակարգերի ընդլայնման, կանաչապատ տարածքների և հանգստի նոր գոտիների հիմնման գործընթաց։

2025 թվականի նախաշեմին, լավատեսությամբ և աշխատասիրությամբ զինված, վստահ ենք, որ անելու ենք առավելագույնը, որպեսզի կարողանանք իրականացնել 2025 թվականի ընթացքում նախատեսված բոլոր ծրագրերը: Եվ թող գալիք տարին լինի նպատակների իրականացման և խաղաղության տարի:

Այսօր՝ տարեմուտի շեմին, մեր հարգանքի տուրքն ենք մատուցում մեր բոլոր այն հայորդիների հիշատակին, ովքեր իրենց կյանքը նվիրաբերեցին մեր երկրի խաղաղության և մեր ժողովրդի վաղվա օրվա համար:

Եզրափակելով՝ մաղթում ենք, որ 2025 թվականը խաղաղություն և բարօրություն բերի մեր երկրին, մեր համայնքին, թո՛ղ որ Նոր տարին երջանկություն, սեր ու համերաշխություն պարգևի բոլորիս ընտանիքներին:

Շնորհավոր Ամանոր և Սուրբ ծնունդ։